Page:Gospel of Saint Matthew in West-Saxon.djvu/74

XIII, 30] land, þæt is sē þe þæt word gehȳrþ and ongyt; and þone wæstm bringð, and þonne dēþ sum hundfealdne, sum sixtigfealdne, sum þrīttigfealdne.

24. Hē rehte him þā ōþer bigspel and þus cwæð, Heofona rīce is geworden þām men gelīc þe sēow gōd sǣd on his æcyre.

25. Sōþlīce þā þā men slēpon, þā cōm his fēonda sum, and ofersēow hit mid coccele on middan þām hwǣte, and fērde þanon.

26. Sōþlīce þā sēo wyrt wēox, and þone wæstm brōhte, þā ætēowde sē coccel hine.

27. Þā ēodon þæs hlāfordes þēowas, and cwǣdon, Hlāford, hū ne sēow þū gōd sǣd on þīnum æcere? hwanon hæfde hē coccel?

28. Þā cwæþ hē, Þæt dyde unhold mann. Þā cwǣdon þā þēowas, Wylt þū wē gāð and gadriað hig?

29. Þā cwæð hē, Nese, þē lǣs gē þone hwǣte āwurtwalion, þonne gē þone coccel gadriað.

30. Lǣtað ǣgþer weaxan oð riptīman; and on þām riptīman ic secge þām rīperum, Gadriaþ ǣrest þone coccel, and bindaþ scēafmǣlum to forbærnenne; and gadriaþ ðone hwǣte intō mīnum berne.